Copyright © 2025 by Gabriel Castillo

Copyright © 2025 Sophia Institute Press

All rights reserved.

Slovak translation edition © 2026 by Zachej.sk, Slovakia.
All rights reserved.

This Slovak edition is published in arrangement with Sophia Institute Press through Riggins Rights Management.

Toto slovenské vydanie vyšlo v spolupráci so Sophia Institute Press prostredníctvom Riggins Rights Management.

Z amerického originálu: THE POWER OF THE ROSARY

Vydal © Zachej.sk, 2026

Grafika © Lýdia Valter

Preklad: Zachej.sk

Lektor prekladu: Pavol Petrík

Redaktorka: Lenka Adamčíková Kostolanská

Jazyková korektúra: Martina Kostolanská

Citácie sú uvedené podľa:

Biblia – Starý a Nový zákon, katolícky preklad, SSV, 2023

Katechizmus Katolíckej cirkvi, SSV, 2020

ISBN 978-80-8211-974-2 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

„Druhý vatikánsky koncil nám pripomína consensus fidei, ‚súlad viery‘. Ide o skutočnosť, že celá Cirkev – hierarchia, zasvätení i laici – je povolaná vydávať odvážne svedectvo o pravde a premieňajúcej sile viery v Ježiša Krista. Gabriel Castillo vo svojej knihe pôsobivo ukazuje tento aspekt našej viery prostredníctvom vlastného svedectva – ako aj svedectiev svätých, kňazov a laikov – o ohromujúcej moci ruženca premieňať životy a prehlbovať lásku k nášmu Spasiteľovi Ježišovi Kristovi a jeho matke Márii.“

• Daniel Callam, CSB,
Farnosť svätého ruženca, Toronto, Kanada

„Svätý Ján Pavol II. povedal, že ruženec je predurčený priniesť veľkú žatvu svätosti – a táto kniha nám ukazuje ako. Toto kontemplovanie Kristovej tváre s Preblahoslavenou Pannou Máriou a skrze ňu vdýchne nový život jednej z najvzácnejších pobožností Cirkvi.“

• Mons. Steven J. Lopes, biskup,
Osobný ordinariát Stolca svätého Petra

„Pozvanie Panny Márie k modlitbe ruženca je pozvaním vstúpiť do tajomstiev Kristovho života, držiac sa pritom za ruku našej Matky. Kniha Gabriela Castilla vo vás zapáli novú lásku a horlivosť pre ruženec. Niet lepšieho spôsobu, ako rásť vo vzťahu k Ježišovi, než cez Máriu!“

• Amata Veritas Ellenbecker, OP,

generálna priorka, Dominikánske sestry Panny Márie,

Matky Eucharistie, Ann Arbor, Michigan

„Sila ruženca je odvážny a Duchom naplnený bojový pokrik pre našu dobu – pevný, jasný a hlboko zakorenený v mariánskej tradícii. Je pre mňa cťou odporučiť toto dielo, ktoré určite zapáli srdcia a získa duše.“

• Donald Calloway, MIC,

autor knihy Zasvätenie sa svätému Jozefovi (Zachej.sk, 2021)

„Pápež Benedikt XVI. poznamenal, že ruženec zažíva novú jar v ľudovej zbožnosti. Sila ruženca je výnimočným príkladom tohto hnutia milosti. Táto kniha zároveň inšpiruje aj formuje. Pre mnohé srdcia bude istou pomocou pri nachádzaní útechy v Máriinom materstve a svätosti skrze túto jedinečnú katolícku pobožnosť.“

• Mark-Mary Ames, CFR,
riaditeľ pre komunikáciu, Františkáni obnovy

„Gabrielova láska k našej preblahoslavenej Matke a k svätému ružencu je zrejmá a nákazlivá. Autor s jasnosťou a oddanosťou odhaľuje bohatstvo tejto modlitby a spôsob, akým nás vovádza do hlbšieho spoločenstva s Najsvätejšou Trojicou. Táto kniha je krásnym sprievodcom pre každého, kto túži priblížiť sa k Ježišovi skrze Máriu.“

• Mary Mediatrix of All Grace, SOLT,
Exercičný dom Panny Márie z Corpus Christi, Corpus Christi, Texas

„V tejto nádhernej knihe Gabriel Castillo pretvára starobylú prax na živý poklad. Následne z nej formuje mocnú zbraň, ktorá spája hlboké duchovné pravdy s konkrétnymi psychologickými skutočnosťami. Predkladá čitateľom plán, ako kráčať krok za krokom k svätosti po ceste ruženca. Táto kniha určite osloví mladých, hriešnikov, rodičov i kňazov. Gabriel ponúka neoceniteľné, nadčasové a praktické rady, ako uvoľniť moc ruženca vo svojom živote.“

• David Michael Moses,

kňaz a zakladateľ projektu Pilgrim Rosary

„Sila ruženca je neoceniteľným sprievodcom na prehĺbenie nášho spojenia s Kristom skrze Máriu. Je napísaná na základe osobnej skúsenosti a verného praktizovania odporúčaných pobožností. Gabriel Castillo ponúka Cirkvi a rodinám dar, ktorý bude po dlhé desaťročia napomáhať svätosti a privádzať mnohé duše k spáse.“

• Sebastian Walshe, O. Praem.,
prefekt štúdií, Opátstvo svätého Michala

„Ako kaplán slúžiaci vytrvalým pútnikom, ktorí sa počas jubilejných rokov ponáhľajú k Svätému domu v Lorete, môžem dosvedčiť, že táto kniha bude verným spoločníkom aj na vašej vlastnej púti. Gabriel je nebojácnym a prorockým hlasom pre našu dobu. Smelo pripomína ‚všetkým pokoleniam‘, že Mária ako žena a učiteľka modlitby je najistejšou cestou pútnika k nášmu drahocennému Pánovi.“

• Nicholas M. Divine, CP,
duchovný správca, exercičný dom Holy Name Passionist Retreat Center,

Houston, Texas

„Každý, kto miluje Pannu Máriu a jej ruženec, nájde v tejto knihe veľkú pomoc a poklad. Je povznášajúca aj praktická.“

• Elias Mary Mills, FI,
duchovný sprievodca a misionár,
Františkáni Nepoškvrnenej Panny Márie

„Áno! Nech volanie tejto mocnej knihy zaznie až po samý kraj zeme. Modlite sa ruženec!“

• Mark Goring, CC,
autor knihy St. Joseph the Protector: A Nine-Day Preparation for
Entrustment to St. Joseph (Ochranca svätý Jozef: Deväťdňová príprava
na zverenie sa svätému Jozefovi)

„Niet modlitby, akou je ruženec – a niet nikoho, kto by o ňom hovoril tak ako Gabe Castillo. Táto kniha je nabitá silnými informáciami, motiváciou a povzbudením. Prečítajte si ju. Sľubujem vám, že už nikdy nezapochybujete o sile ruženca.“

• Keith Nester,
autor kníh The Convert’s Guide to Roman Catholicism

(Sprievodca rímskym katolicizmom pre konvertitov) a Unpacking the Mysteries of the Rosary (Odhaľovanie tajomstiev ruženca)

„Toto je video v knižnej podobe. Obsahuje motiváciu na každej strane. Ak sa túžite stať svätými, musíte sa modliť ruženec. A ak chcete mať motiváciu modliť sa ho, rozhodne si prečítajte túto knihu.“

• Matej M. Sasko, FI,
autor knihy Príprava na úplné zasvätenie sa Nepoškvrnenej

podľa svätého Maximiliána Máriu Kolbeho (Zachej.sk, 2026)

„Čítanie tejto knihy premenilo môj vzťah k ružencu. Veľmi som potrebovala duchovnú obnovu – a teraz mám novonadobudnutú lásku k ružencu a hlbšie pochopenie jeho bohatstva pre duchovný život, sebazaprenie, lásku k Márii a dôverné spoločenstvo s Bohom. Ak túžite po obnove a novom pohľade na ruženec ako nevyhnutný prostriedok k svätosti, musíte si túto knihu prečítať!“

• Thomas Aquinas Betlewski, OP,
rehoľníčka, Dominikánske sestry Panny Márie, Matky Eucharistie,
Ann Arbor, Michigan

„Castillo zhromažďuje všetkých najväčších mariánskych svätcov, ktorí kedy oslavovali Pannu Máriu, vyberá ich najostrejšie duchovné zbrane a spája ich do výzbroje plnej inšpirácie, vhodnej na duchovný boj. K svedectvám týchto svätých pridáva svoje vlastné poznatky a pastoračné skúsenosti a pripomína nám, aký mocný bol ruženec v priebehu dejín pri podpore a skutočnom uplatnení Kristovho diela spásy duší. Táto kniha ešte viac otvára cestu Panne Márii, aby nám všetkým mohla pomôcť stať sa svätými.“

• Ambrose Criste, O. Praem.,
norbertínsky regulárny kanonik, Opátstvo svätého Michala

Predhovor

Som štvrtým synom pastora letničnej cirkvi. Vyrastal som v rodine, pre ktorú bola modlitba stredobodom života. Počas môjho detstva sa opakovane ozývali dve vety: „Rodina, ktorá sa spolu modlí, zostáva spolu“ a „Modlitba je najmocnejšia sila na svete“.

Moji rodičia tieto slová nielen hovorili – oni ich aj žili. Každý večer pred spaním sme si ako rodina spoločne čítali Sväté písmo. Často sme sa sústreďovali na žalmy a tešili sme sa z ich hudobnej krásy a teologickej hĺbky. Žalmy mali jedinečné čaro, najmä pre nás deti. Dali sa spievať, modliť, dobre sa pamätali aj citovali, boli pre nás zrozumiteľné, blízke a – trúfnem si povedať – aj uskutočniteľné v živote.

Dodnes si pamätám ten nával nádeje, ktorý zaplavil moju dušu, keď som prvýkrát narazil na toto výnimočné prisľúbenie pre tých, čo rozjímajú nad Božím slovom:

„Je ako strom zasadený pri vode, čo prináša ovocie v pravý čas, a jeho lístie nikdy nevädne;
darí sa mu všetko, čo podniká“ (Ž 1, 3).

Ako dieťa som ešte netušil, že tie žalmy – a ono prisľúbenie – boli ranou prípravou na Máriin žaltár a na všetky tie úchvatné prisľúbenia, ktoré sú dané tým, čo rozjímajú nad jeho tajomstvami. Raz som svojej manželke, ktorá bola vychovávaná ako katolíčka, povedal: „Nikdy zo mňa nebude katolík.“

A čo sa nestalo? Do svätej matky Cirkvi som bol prijatý 20. februára 2022. Som katolíkom – a milujem to!

Za svoje obrátenie vďačím vo veľkej miere vytrvalosti mojej manželky, ktorá sa počas celého jedného roka modlila každý deň päť desiatkov ruženca na môj úmysel. Ruženec dosiahol to, čo nedokázali ani argumenty, ani diskusie: dobyl moje srdce skrze Máriinu nehu. Som zajatcom ruženca – no, vďakabohu, môj príbeh sa tým nekončí.

Počas svojho katechumenátu som začal sledovať videá Gabriela Castilla o Preblahoslavenej Panne Márii, o Duchu Svätom a o sile modlitby ruženca. Jeho prednášky ma posunuli na novú úroveň. Každé jeho slovo sa zdalo preniknuté láskou k Márii, ktorá ma vťahovala hlbšie a hlbšie do srdca našej nebeskej Matky. Čím viac som ho počúval, tým viac som sa túžil modliť. A čím viac som sa modlil, tým väčšmi som si prial, aby ma modlitba celého pohltila.

Hoci mi to pripadalo nemožné, Gabi ma inšpiroval, aby som sa zaviazal modliť sa každý deň počas jedného roka všetky štyri časti ruženca – celých dvadsať desiatkov. Moja manželka, povzbudená týmto príkladom, sa rozhodla urobiť to isté. Na konci roka padol jasný verdikt: „Nemôžeme si dovoliť s tým prestať!“

Naše manželstvo je uzdravované a obnovované spôsobmi, aké by sme nikdy nedokázali dosiahnuť vlastnými silami. Milujeme Ježiša väčšmi než kedykoľvek predtým. Neustále v nás rastie túžba slúžiť farskému spoločenstvu. Putá návykových nerestí a vnútorných sklamaní každým dňom slabnú. Láska k svätej omši, k svätej spovedi a k eucharistickej adorácii stále víťazí nad mojím bývalým ja, ktoré kedysi tvrdilo: „Mám už dosť kostola.“

No moje svedectvo je len jedným z mnohých. Mária si po celom svete buduje armádu ružencových bojovníkov. A nerobí iba to – naša nebeská Matka zhromažďuje svoje deti. Volá späť stratených. Prebúdza srdcia tých, ktorí sa o ňu nikdy nezaujímali. Uzdravuje duše tých, ktorí si mysleli, že sú príliš zranení, aby mohli pokračovať. Osvetľuje mysle, ktoré sa zdali neotrasiteľne skeptické. Oslobodzuje ľudí zotročených závislosťami a naviazanosťou na svet. Buduje celosvetovú rodinu detí, ktoré budú niesť srdce svojej Mamy – až kým celý svet nebude preniknutý jej láskou.

Túto knihu napísal muž, ktorý nosí vo svojom srdci Máriino materinské srdce. Gabriel Castillo je skutočným synom Panny Márie. On ju nielen študuje a hovorí o nej – Gabriel Máriu miluje. A neustále žije v istote jej neuhasiteľnej lásky k nemu.

Preto jeho dielo nie je len poučné – je nákazlivé! Keď budete čítať jeho slová, mnoho sa naučíte. No čo je ešte dôležitejšie, vaše srdce vzplanie hlbšou oddanosťou k Panne Márii. Táto kniha nie je iba knihou o modlitbe – je plodom modlitby. A ak ju práve držíte v rukách, som pevne presvedčený, že je to preto, lebo má byť vypočutá modlitba, ktorú za vás niekto predniesol.

Panna Mária má pre vás osobitné poslanie – a Sila ruženca vám môže pomôcť ho rozpoznať.

• T. K. Coleman,

autor a moderátor podcastu The Minimalists,
4. apríla 2025

Úvod

V tejto knihe objavíte kľúč, ktorý otvára každé dvere v duchovnom živote. Ruženec nie je len zbožná modlitba. Je to teologické zlato, meč ukovaný Bohom na víťazstvo v každom boji a na prekonanie každej prekážky.

Ruženec vytvorili ruky Božej Matky, aby premieňal obyčajných ľudí na svätých. Keď sa ho modlíme dobre, nesie v sebe hlbokú múdrosť, ktorá prináša rast vo všetkých oblastiach života. Práve pre túto hĺbku sa v knihe nevyhnutne dotkneme viacerých podstatných duchovných tém. Na tejto ceste budete počuť hlasy najväčších svätcov a autorít Cirkvi a cítiť ich povzbudenie.

Názov knihy bol zámerne zvolený ako pocta duchovnej klasike Obdivuhodné tajomstvo presvätého ruženca od svätého Ľudovíta Máriu Grigniona z Montfortu. Jeho dielo – najväčší zdroj vedomostí o ruženci v 20. storočí – zohralo kľúčovú úlohu v prehĺbení mojej lásky k ružencu a porozumenia jeho zmyslu. Napriek tomu však dnes potrebujeme nové vysvetlenie a obhajobu ruženca.

Svet aj Cirkev sa od 18. storočia výrazne zmenili. Ľudstvo zažilo veľké svetové vojny, sexuálnu revolúciu a prudký rozmach technológií. Cirkev zároveň uznala viacero významných mariánskych zjavení, ktorých ústredným posolstvom bol ruženec. Môžeme čerpať z múdrosti a duchovných vhľadov výnimočných svätcov, ako sú svätý Alfonz Mária de Liguori, svätý Maximilián Kolbe či svätý Páter Pio, a tiež z obohatenia ruženca o tajomstvá svetla, ktoré zaviedol svätý Ján Pavol II.

Jedna dôležitá poznámka: Každý sa nachádza v inom bode svojej duchovnej cesty. Preto si pri čítaní vezmite z tejto knihy len to, čo sa vás týka, a držte sa toho, čo vo vás rezonuje. Ak v ktoromkoľvek okamihu pocítite vnútorný podnet začať sa modliť ruženec, odporúčam vám označiť si miesto, kde ste skončili, a preskočiť na 7. kapitolu. V nej nájdete užitočné rady, ako sa modliť ruženec vernejšie. V tej istej kapitole ponúkam aj praktický návod, ako začať s modlitbou rodinného ruženca a vytrvať v nej.

Informácie obsiahnuté v tejto knihe sú neoceniteľné. Skôr než budete pokračovať, povzbudzujem vás, aby ste sa krátko pomodlili k Duchu Svätému. Snažte sa čítať tieto riadky s vedomím prítomnosti Panny Márie. Ona je pri vás. A ak budete čítať s modlitbou v srdci a s otvorenosťou, aj vy sa presvedčíte o sile ruženca.

Drahí mladí,

Boh vás stvoril s určitým plánom a zámerom. Objaviť tento plán a žiť podľa Božieho zámeru je tým najväčším dobrodružstvom života. Svätá Katarína Sienská povedala: „Ak sa jednoducho stanete tým, kým vás Boh stvoril, zapálite celý svet.“¹ To je pravda – no môžeme ísť ešte ďalej: Božia vôľa pre váš život je všetko!

Žiť Božiu vôľu je kľúčom k naplneniu túžob ľudského srdca a tajomstvom svätosti. Žiť Božiu vôľu je tajomstvom spásy nespočetných duší. Žiť Božiu vôľu je tajomstvom uvoľnenia Kristovej moci vo svete.

Nepriateľ duší nastražil na mladých nespočetné pasce. Už od útleho veku začína nenápadne konať – napríklad tým, že v nás podnecuje otázku: Čím chceš byť, keď vyrastieš? Možno sa to zdá neškodné, no táto otázka vôbec neberie do úvahy to najpodstatnejšie – Božiu vôľu. Otázky, ktoré by sme si mali klásť, znejú: K čomu ma Boh volá? Kým Boh chce, aby som bol? Od Boha ste vyšli – a k Bohu sa máte vrátiť.

Pasce diabla sa časom stávajú čoraz rafinovanejšími. Zmätok a skazenosť, ktoré sa vám stavajú do cesty, sú také všadeprítomné, že ich možno prekonať iba s Božou pomocou. Stať sa tým, kým vás Boh stvoril, si bude vyžadovať hrdinskú čnosť – ale kde sa rozmohol hriech, tam sa ešte väčšmi rozhojnila milosť.

Boh vám dal zbraň – nástroj taký mocný, že zaručuje víťazstvo: svätý ruženec Panny Márie. Ak prijmete ruženec ako spôsob života, objavíte Božiu vôľu, prekonáte každú prekážku a stanete sa svätými. Možno nebudete oficiálne kanonizovaní, ale prídete do neba – a privediete so sebou nespočetné množstvo duší.

Drahí hriešnici!

Hriešnici? S kým sa to rozprávam? Áno, všetci sme hriešni – ale prihováram sa tým, ktorí neustále žijú v ťažkom hriechu; tým, čo sa cítia ako otroci, bez nádeje, ako stroskotanci alebo stratené prípady. Mám pre vás úžasnú správu: nádej existuje! Sloboda je možná. Sľubujem vám oslobodenie. Videl som to. Zažil som to.

Panna Mária úplne zahanbuje diabla. To však nie je všetko: ona nielenže vyslobodzuje zajatcov, ale robí zo svojich nových detí osloboditeľov duší. Tým, že sa stanete Máriiným dieťaťom, môžete začať nový život v Kristovi a vstúpiť do jeho víťazstva – ale bude vás to niečo stáť. Kto si chce svoj život zachrániť, stratí ho. Ale ak svoj život obetujete Bohu skrze Máriu, nájdete slobodu a pokoj.

Ak ste spútaní hriechom, vaša situácia je vážna – a rovnako vážny je aj liek. Ale Panna Mária má s vami plán. Ruženec nikdy nezlyhal pri ničení nerestí v životoch tých, ktorí v tejto pobožnosti vytrvali.

Prečítajte si to znova – s otvoreným srdcom. Potom chyťte Máriu za ruku a nechajte sa ňou viesť na tejto ceste premeny a posvätenia. Takéto smelé prisľúbenia o slobode a oslobodení môžem dávať preto, že ich najprv dala Mária – a jej moc nad hriechom dosvedčujú aj svätí. Ona nikdy nezlyhá. Buď zanecháte hriech, alebo zanecháte ruženec. Áno, budete musieť podniknúť aj praktické kroky na prekonanie závislosti a osvojenie si čností. Ale rovnako tak potrebujete duchovnú pomoc. Zápas s ťažkým hriechom má duchovný rozmer. Diabla nemožno poraziť len vlastnou silou. Potrebujete pomoc Božej Matky. Vezmite teda do rúk ruženec.

Drahí rodičia,

ešte nikdy v dejinách ľudstva nebolo ťažšie vychovávať deti než dnes. Zamyslite sa nad tým: rodič môže urobiť všetko pre to, aby svojho potomka dobre vychoval – a predsa zistí, že jeho úsilie je ničené priamo medzi štyrmi stenami domova. Moderné technológie umožňujú, že dieťa môže byť fyzicky doma, ale jeho srdce a myseľ sa nachádzajú úplne inde. No napriek týmto prekážkam vám hovorím: nebojte sa. Aj dnes je možné vychovať sväté, šťastné a „normálne“ deti!

Možno vás bolí, že vaše dieťa stratilo vieru. Poznám veľa rodičov, ktorí sa obrátili v neskoršom období života, no ich deti nežijú vo viere. Mnohí rodičia v sebe nosia hlbokú ľútosť, že neurobili veci inak.

Nech je vaša situácia akákoľvek, Panna Mária má s vami plán. Ste ochotní bojovať? Je to boj – ale s ňou zvíťazíte. To, že nás volajú „bojujúca Cirkev“, má svoj dôvod! Musíme bojovať za svoje deti. Ak sa zapojíme do Máriinho plánu pre manželstvo a rodinu, dosiahneme víťazstvo. Rodičia, nečakajte, kým dočítate túto knihu – začnite sa modliť ruženec už dnes!

Napokon, často premýšľame nad tým, čo by sme mali alebo nemali robiť, aby sme boli dobrými rodičmi. Avšak tým najdôležitejším, čo môžeme urobiť, je byť dobrým manželom či manželkou. Vo sviatosti manželstva uzatvárame s Bohom sviatostnú zmluvu, že budeme viesť svojho manželského partnera do neba. To je naše povolanie. Od toho závisí naša spása a svätosť. Ruženec nám pomôže stať sa svätými v manželskej láske; svätými, ktorí milujú celým srdcom a neprestajne sa obetujú pre milovanú osobu. Buďte svätými pre svojho manželského partnera. Modlite sa za neho ruženec.

Aké nádherné je, keď sa dieťa pozrie na svoju mamu a svojho otca a môže povedať: „Fíha! Som taký požehnaný, že toto je moja mama. A môj otec je doslova svätý. Ďakujem ti, Ježišu.“ Priatelia, ak vezmete obsah tejto knihy vážne, Panna Mária premení vás i vašu rodinu.

Drahí kňazi,

napokon sa prihováram aj vám. Mám vás úprimne rád. Túto knihu som napísal najmä pre vás. Naše rodiny potrebujú svätých kňazov – mužov obety a hlbokej modlitby. Ak sa kňaz má stať obrazom a podobou Krista, musí byť Máriiným dieťaťom. Panna Mária cez ruženec radikálne premení vaše kňazstvo. Ten, kto je verným synom ruženca, pôsobí vo svojej službe na úplne inej úrovni.

Ak sa kňaz pripravuje na svoje homílie modlitbou ruženca, teda spolu s Pannou Máriou, ona mu vloží do srdca to, čo najviac prospeje dušiam. A keď bude túto zvesť odovzdávať, ona bude orodovať u svojho ženícha, Ducha Svätého – a posolstvo zasiahne poslucháčov do hĺbky. Jeho slová sa stanú semenami, ktoré budú zasadené do pôdy ich duší. Nechcem tým povedať, že Panna Mária zmení váš štýl a začnete kázať ako Fulton Sheen. Ale keď budete hovoriť, vaše slová budú prenikať. Pomyslite na Matku Terezu – rozprávala pomaly, rozvážne, no jej slová mali váhu. Viedol ju Duch Svätý. Bola skutočným dieťaťom Márie a stále sa modlila ruženec. Panna Mária urobí to isté aj s vami, ak jej otvoríte svoje srdce.

Mária vám pomôže aj pri vysluhovaní sviatosti zmierenia. Spomeňte si na život svätého farára z Arsu, Jána Máriu Vianneya. Pred veľkou spoveďou ho často fyzicky napádal diabol. Prečo? Pretože práve osobná modlitba tohto kňaza vyprosovala hriešnikom milosť obrátenia. Čím viac sa budete modliť, tým viac bude Mária priťahovať duše k vám. A keď prídu, ona sama vám vnukne, ako ich viesť v spovednici – ak budete vnímaví na jej hlas skrze modlitbu ruženca.

Ruženec je bezpochyby jednoduchý a zároveň teologicky hlboký. Je skutočne kľúčom ku každému aspektu duchovného života a som si istý, že to zakúsite. Panna Mária sa vám v ruženci priblíži. Dovolí vám pocítiť jej prítomnosť osobným spôsobom. Božia Matka miluje kňazov, no musíte ju neustále vzývať. Podobne ako Kristus, aj vy by ste mali byť blízko pri Márii, hľadať u nej útechu a radu. Dovoľte jej, aby vás držala a starala sa o vás. V rozjímavej modlitbe ruženca s ňou budete tráviť čas. Budete stáť po jej boku pod krížom a sprevádzať ju v jej bolestiach. Aj ona bude sprevádzať vás – vždy.

Dôverujte jej. Pomôže vám byť nielen dobrými, ale i svätými kňazmi. Boh si vás vybral za kňazov práve v tomto období dejín. A my vás potrebujeme.

1. KAPITOLA

Začnite s cieľom
pred očami

„Keď sa svätý ruženec modlíme dobre,
prináša Ježišovi a Márii väčšiu slávu
a má väčšiu záslužnosť než akákoľvek iná modlitba.“

Svätý Ľudovít Mária Grignion z Montfortu²

„Ruženec je najkrajšia a najbohatšia
zo všetkých modlitieb k Panne Márii;
je to modlitba, ktorá sa najviac dotýka
srdca Božej Matky.“

Svätý pápež Pius X.³

„Radím vám čo najdôraznejšie,
ba priam vás zaprisahávam: nenechajte uplynúť
ani jediný deň bez modlitby ruženca,
ktorý je Bohu i Preblahoslavenej Panne Márii
nesmierne milý.“

Svätý František Saleský⁴

Krátko po svojom obrátení som sa stretával s odvážnymi tvrdeniami, ako sú tie vyššie uvedené. Prijal som ich a veril som im, no v hĺbke duše som ich považoval len za zbožné frázy. Keď som však začal postupne dozrievať vo viere a uvedomovať si, že katolicizmus je objektívne pravdivý, pochopil som, že svätci neboli len zbožní ľudia. Áno, mnohí boli jednoduchí a svätí, ale veľké množstvo z nich tvorili intelektuálni velikáni, učitelia Cirkvi, majstri mystickej teológie a duchovného života. A práve títo duchovní velikáni boli horlivými ctiteľmi a obhajcami ruženca.

Aj ja som dnes presvedčený o sile a účinnosti ruženca – nie na základe zbožnosti, ale na základe teológie. Som si istý, že niet väčšej modlitby. G. K. Chesterton raz povedal, že existujú tisíce dôvodov, prečo byť katolíkom, no všetky sa dajú zhrnúť do jediného: je to pravda.⁵

To isté platí aj o ruženci. Existuje mnoho dôvodov, prečo sa ho modliť, no v konečnom dôsledku je len jeden: je to najlepšia modlitba.

Pápež Lev XIII. povedal: „Domnievame sa, že najlepším a najúčinnejším spôsobom, ako si získať Máriinu priazeň, je modliť sa ruženec.“⁶ Všetci veľkí svätci sa zhodujú v tom, že ruženec je teologické majstrovstvo, vrcholná škola spirituality. Ak Boh dá, aj vy sa presvedčíte, že ruženec je naozaj najväčšou modlitbou – nielen pre rímskych katolíkov, ale pre všetkých.

Jedným z dôvodov, prečo som sám spočiatku len ťažko prijímal pravdivosť týchto smelých tvrdení svätcov, bolo to, že som sa pri modlitbe ruženca necítil vždy dobre. Medzi mojimi rovesníkmi akoby panoval istý druh náboženského relativizmu. Hovorili vety ako: „Nezáleží na tom, ako sa modlíš. Podstatné je, že sa modlíš.“ Bol som zmätený a kládol som si otázky: Ak je ruženec taký mocný, prečo je ťažký? Prečo mám pocit, že sa nič nedeje? Robím to vôbec správne?

Týmto všetkým sa budeme spoločne zaoberať. Vybudujeme vašu úctu k ružencu na pevnom základe pravdy, aby ste v nej vytrvali aj v časoch suchoty a námahy. A takisto sa pozrieme na to, ako sa modliť ruženec „dobre“.

Ak chceme správne oceniť ruženec (alebo vôbec akúkoľvek pobožnosť) a adekvátne zhodnotiť jeho silu a dokonalosť, musíme sa najprv pozrieť na cieľ duchovného života.

Aký je konečný cieľ? Keď túžime uspieť v hocijakej oblasti života, či už ide o podnikanie, fyzickú kondíciu alebo svätosť, musíme začať s cieľom pred očami. Len keď poznáme cieľ, môžeme robiť jasné rozhodnutia o tom, aké kroky sú potrebné na dosiahnutie úspechu. Modliť sa ruženec sa môže naučiť každý. Ale ak chceme v tejto pobožnosti vytrvať, musíme byť hlboko presvedčení o tom, prečo sa ho vlastne modlíme.

Teóza ako cieľ duchovného života

Najhlbšou túžbou ľudského srdca je pravé a trvalé šťastie. Boh nás stvoril s večnou túžbou, ktorú nedokáže nasýtiť nič pozemské. Môže byť naplnená jedine Bohom, ktorý chce zohrávať dôvernú a osobnú úlohu v živote každého z nás.

Ľudia sa často obracajú k náboženstvu, aby získali uzdravenie alebo aby pocítili niečo dojemné, no pritom neodovzdajú Kristovi celý svoj život osobným spôsobom. Dokonca aj v rámci kresťanstva niektorí zredukujú Kristovo spasiteľské dielo na „poistenie proti peklu“, ktoré má zaistiť, že po smrti nebudú potrestaní. Ale Boží plán spásy je omnoho hlbší než len nejaká dohoda či výmena. Zväzok, ktorý s nami Boh chce mať, je veľmi dôverný. Jeho najvyššou analógiou v celom Svätom písme je manželská jednota muža a ženy, ktorí už nie sú dvaja, ale jedno telo (porov. Mt 19, 6). Svätý Pavol konštatuje: „Už nežijem ja, ale vo mne žije Kristus“ (Gal 2, 20). A svätý Peter ide ešte ďalej – hovorí, že sa máme stať „účastnými na Božej prirodzenosti“ (2 Pt 1, 4). Aj svätý Atanáz vyjadruje rovnakú myšlienku: „Boh sa stal človekom, aby sa človek mohol stať podobným Bohu.“⁷

Toto je podstatné: cieľom kresťanstva je zjednotenie s Bohom. Musíte sa stať jedno s Kristom, pripodobniť sa mu, nechať ho, aby vo vás žil, miloval a konal. Teológia používa pre tento stav výrazy ako teóza, zbožštenie, divinizácia alebo posvätenie. Jednoduchšie povedané: stávate sa svätým. Boh sa vám zjavuje a vy sa mu pripodobňujete.

Znie to, akoby ste mali stratiť vlastnú osobnosť. No práve tu sa ukazuje veľký paradox kresťanstva: zo smrti povstáva život. Čím viac zomierate sebe, tým viac skutočne ožívate. A úžasné na tom je, že čím svätejším sa stávate, tým intenzívnejšie začínate byť sebou samým: ste živší, žiarivejší; stávate sa viac tým, kým vás Boh stvoril od počiatku.

Keď sa vydáte na cestu teózy, milosť, ktorú Boh vylieva do vášho života, začne prenikať aj do života vašej rodiny. Skrze vás bude Kristus vstupovať do vašej domácnosti, na pracovisko, do školy. Ľudia okolo vás uvidia človeka, ktorý je naplno živý – človeka, ktorý je šťastný. Byť svätým a byť šťastným je jedno a to isté. Len svätí môžu byť skutočne šťastní, pretože svätosť znamená objaviť Boží plán a zámer pre svoj život.

Proces posväcovania nie je náhodný a váš duchovný pokrok sa nedá merať podľa toho, ako sa cítite. Mnohí ľudia sú zavádzaní a vedení k tomu, aby sa riadili výlučne pocitmi. No robiť rozhodnutia len na základe svojich pocitov je recept na katastrofu, pretože súčasťou duchovného rastu je zriekanie sa sebalásky a vlastnej vôle výmenou za Božiu lásku a Božiu vôľu. Kristus povedal: „Kto chce ísť za mnou, nech zaprie sám seba“ (Mt 16, 24).

A čo má toto všetko spoločné s ružencom? Úplne všetko. Čoskoro uvidíte, že v modlitbe ruženca dochádza k zrieknutiu sa samého seba. Je tu smrť a sebazaprenie, ale to, čo v nás zomiera, je tá najhoršia, najsebeckejšia časť nás samých – a to, čo zostáva, je krásne a disponované. Dostávame milosť poznať Božiu vôľu a silu plniť ju. Pán nás napĺňa svojou láskou a božským životom. Preto je také dôležité správne pochopiť ruženec. Ak začneme s cieľom pred očami a budeme pevne presvedčení o jeho teologickom a intelektuálnom základe, pomôže nám to vytrvať v tejto modlitbe aj v časoch suchoty a duchovnej prázdnoty.

Teóza, zjednotenie s Bohom, znamená stať sa svätým. Je to jediná cesta do neba. Každý, kto je v nebi, je svätý – a nebo je naším konečným cieľom. Boh a jeho Cirkev rozhodujú o tom, kto bude kanonizovaný ako vzor pre veriacich, no všetci by sme sa mali usilovať o život hodný nasledovania.

Musíte sa snažiť, aby ste sa stali tým, kým vás Boh stvoril. Stávať sa svätým je celoživotný proces očisťovania vlastnej vôle, formovania sa v čnostiach a, čo je najdôležitejšie, znamená to účasť na Božom diele. Ruženec pôsobí v tomto procese posväcovania ako násobiteľ milosti, ktorý urýchľuje a posilňuje každú jeho časť.

Koniec ukážky